Raġel ta’ 30 sena li ħebb għall-gwardjana lokali fil-Furjana ingħata sentejn ħabs sospiżi għall-erba’ snin. Christian Mangion mill-Birgu ammetta l-akkuzi kontrih. Mill-Qorti ħareġ li Mangion, kien għadu kemm telaq mingħand it-tfajla tiegħu li toqghod il-Furjana meta lemaħ lil ħuħ li twaqqaf minn gwardjana lokali minħabba li kien fuq il-mobile waqt li kien isuq. Mangion intervjena favur ħuħ u kien hawn li nqala argument mal-gwardjana Luiga Borda. Intqal li allegatament, Borda insulentat lill-akkużat li dan minn naħa tiegħu, ta daqqa ta’ ponn u kkawżalha ġrieħi ħfief.